Հայկ Կոնջորյան

Հայկ Արսենի Կոնջորյան (1987, Չարենցավան, Հրազդանի շրջան, Հայկական ԽՍՀ, ԽՍՀՄ), հայ հասարակական-քաղաքական գործիչ, մասնագիտությամբ պատմաբան, հաղորդավար, Հայաստանի Ազգային ժողովի 6-րդ, 7-րդ և 8-րդ գումարման պատգամավոր։ Քաղաքական գործունեության ընթացքում եղել է ՀԺԱՄ, այնուհետև «Լուսավոր Հայաստան» կուսակցությունների անդամ, ներկայում ներկայացնում է «Քաղաքացիական պայմանագիր» կուսակցությունը։ Հանդիսանում է «Երիտասարդ գիտնականների և ասպիրանտների միավորում» հասարակական կազմակերպության նախագահ։


== Կենսագական տվյալներ ==
Հայկ Կոնջորյանը ծնվել է 1987 թվականին Խորհրդային Հայաստանի Չարենցավան քաղաքում։


=== Կրթություն ===
2008 թվականին ավարտել է ԵՊՀ պատմության ֆակուլտետը, 2010 թվականին՝ ԵՊՀ պատմության ֆակուլտետի մագիստրատուրան։ 2013 թվականին ավարտել է ԵՊՀ ասպիրանտուրան՝ համաշխարհային պատմություն մասնագիտացմամբ։ 


=== Աշխատանքային գործունեություն ===
2013-2014 թվականներին դասախոսել է ԵՊՀ պատմության ֆակուլտետում։
2014-2016 թվականներին աշխատել է որպես վերլուծաբան lragir.am կայքում։ Եղել է «Ագօրա» և «Մի քանի հարց» հրապարակախոսական-քաղաքական հաղորդաշարերի հեղինակ և վարող։ 2017-2018 թվականներին եղել է «Para.tv» համացանցային հեռուստաընկերության «Մի խոսքով» հաղորդաշարի հեղինակ և վարող։
2017-2018 թվականներին Հայկ Կոնջորյանը եղել է ՀՀ ԱԺ «Ելք» խմբակցության փորձագետ։


=== Հասարակական գործունեություն ===
2011-2015 թվականներին եղել է ՀՀ Ազգային ժողովին կից Երիտասարդական խորհրդարանի անդամ։


== Քաղաքական գործունեություն ==


=== Կուսակցական գործունեություն ===
Իր քաղաքական գործունեության ընթացքում Հայկ Կոնջորյանը եղել է Հայաստանի Ժողովրդավարական ազատական միություն կուսակցության (ՀԺԱՄ) անդամ։ Հանդիսացել է ՀԺԱՄ կուսակցության երիտասարդական թևի ղեկավար։
2015 թվականից մինչև 2018 թվականը եղել է «Լուսավոր Հայաստան» կուսակցության անդամ։ Հանդիսացել է կուսակցության հիմնադիրներից։ Կուսակցությունից ընտրվել է Հայաստանի ազգային ժողովի պատգամավոր։ 
2018 թվականին դուրս է եկել «Լուսավոր Հայաստան» կուսակցությունից և անդամագրվել Հայաստանում իշխող «Քաղաքացիական պայմանագիր» կուսակցությանը։ Կուսակցությունից ընտրվել է Հայաստանի ազգային ժողովի պատգամավոր։ 


=== Հայաստանի Ազգային ժողովի պատգամավոր ===
2018-2019 թվականներին «Ելք» կուսակցությունների դաշինքից եղել է Հայաստանի Ազգային ժողովի պատգամավոր։
2018 թվականի մայիսի 25-ից մինչև սեպտեմբերի 19-ը եղել է ԱԺ արտաքին հարաբերությունների անդամ, սեպտեմբերի 19-ից մինչև սեպտեմբերի 28-ը ԱԺ ֆինանսավարկային և բյուջետային հարցերի մշտական հանձնաժողովների անդամ, որից հետո մինչև 2019 թվականի հունվարի 14-ը եղել է ԱԺ ֆինանսավարկային և բյուջետային հարցերի մշտական հանձնաժողովի նախագահի տեղակալ, «Ելք» խմբակցության անդամ։
2019-2021 թվականներին «Իմ քայլը» կուսակցությունների դաշինքից ընտրվել է Հայաստանի Ազգային ժողովի պատգամավոր։ 2019 թվականի փետրվարի 6-ից մինչև 2021 թվականի հունվարի 12-ը եղել է ԱԺ եվրոպական ինտեգրման հարցերի մշտական հանձնաժողովի անդամ, որից հետո մինչև նույն թվականի օգոստոսի 2-ը՝ ԱԺ պաշտպանության և անվտանգության հարցերի մշտական հանձնաժողովի անդամ։ 2019-2021 թվականներին ԵԱՀԿ խորհրդարանական վեհաժողովում ղեկավարել է հայաստանյան պատվիրակությունը։
2021 թվականի հունիսի 20-ին ԱԺ պատգամավոր է ընտրվել «Քաղաքացիական պայմանագիր» կուսակցության համապետական ընտրական ցուցակով։ Ընտրվել է ՀՀ ԱԺ 8-րդ գումարման խորհրդարանի «Քաղաքացիական պայմանագիր» խմբակցության ղեկավար։


== Ընտանիք ==
Ամուսնացած է, ունի մեկ դուստր։


== Ծանոթագրություններ ==